શારીરિક છેડખાની કે બળાત્કાર જેવી ઘટનાઓમાં પીડિત યુવતી, તેના પહેરવેશ અને તેના ચરિત્ર પર સમાજ સૌથી પહેલા આંગળી ચીંધે છે. પીડિત યુવતી મોઢું છુપાવતી ફરે છે અને ગુનેગાર છાતી કાઢી ફરતો હોય છે. આવા કિસ્સાઓમાં થોડા સમય બાદ સમાજ અને પીડિતાનો પરિવાર પણ ઘણીવાર તેને પીછેહઠ કરવાનું કહેતો હોય છે. આ રીતે તેઓ અજાણતા જ ગુનેગારનો પક્ષ ખેંચે છે. જ્યારે કે સમાજે પીડિતાને લડત લડવા માટે પ્રોત્સાહન આપી ગુનેગારના હિંમત તોડવાની જરૂર હોય છે. સારા ચરિત્રની આદર્શ મહિલાઓના વાણી, વર્તન, પહેરવેશ વગેરે માટે અનેક નિયમો લોકોના મોઢે છે, પરંતુ એ જ નિયમો અને શિષ્ટાચાર પુરૂષો માટે પણ લાગુ પાડવાની જરૂર છે. જ્યારે કોઇ યુવક યુવતીને ખરાબ નજરે જુએ તો સમાજ તરત જ યુવતીના પહેરવેશ પર આંગળી ચીંધે છે, જ્યારે ખરેખર તે એ આંગળી ખોટી નજરે જોતા યુવક તરફ ચીંધાવી જોઇએ.